《芝堂》
宋代·傅察

弘度负土忘晨夕，空肠未忍进一溢。
伯会隆冬不衣帛，野火燎原天雨泽。
当时庐侧产灵芝，盛事至今光史册。
王家兄弟皆英豪，藉藉声华若连璧。
高文奥学仍馀事，一门躬行如万石。
孝思他日彻苍旻，血泪垂颐洒枯柏。
谁云草木但有生，始信幽明本无隔。
煌煌三秀发坤祥，大小高低紫与白。
缙绅骇叹绝前闻，老稚提携溢阡陌。
争言图写献修门，坐见恩荣来路绎。
公独掩耳更悲啼，吾忍货名於窀穸。
岂如采摘付儿童，大胜籯金满千镒。
方当孝治轶唐虞，八行求贤常侧席。
公虽韫匵畏人知，定有新诗振寄迹。

作者简介：傅察（1089—1126）字公晦，孟洲济源（今属河南）人，北宋中书侍郎傅尧俞重孙。端重有操，为文温丽，遇事若无所可否，非其意萃然不可犯。徽宗崇宁五年（1106）进士，蔡京欲妻以女，拒弗答。曾任青州司法参军、永平、淄川丞，太常博士，兵部、吏部员外郎。宣和七年（1125）冬，接伴金国贺正旦使，道逢金太子斡离不，令下拜，抗辩不屈而死，谥忠肃。事迹见《宋史·忠义本传》。